Document ID: 32011R0088

UREDBA KOMISIJE (EU) št. 88/2011
z dne 2. februarja 2011
o izvajanju Uredbe (ES) št. 452/2008 Evropskega parlamenta in Sveta o pripravi in razvoju statističnih podatkov o izobraževanju in vseživljenjskem učenju glede statističnih podatkov o sistemih izobraževanja in usposabljanja
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 452/2008 Evropskega parlamenta in Sveta z dne 23. aprila 2008 o pripravi in razvoju statističnih podatkov o izobraževanju in vseživljenjskem učenju (1) ter zlasti člena 6(1) Uredbe,
ob upoštevanju naslednjega:
(1)
Uredba (ES) št. 452/2008 določa skupni okvir za sistematično pripravo evropskih statističnih podatkov o izobraževanju in vseživljenjskem učenju v treh posebnih področjih, ki se bodo izvajala s statističnimi ukrepi.
(2)
Sprejeti je treba ukrepe za izvajanje posameznih statističnih ukrepov za pripravo statističnih podatkov o sistemih izobraževanja in usposabljanja, kot je zajeto v področju 1 Uredbe (ES) št. 452/2008.
(3)
Pri pripravi in razširjanju evropskih statističnih podatkov o sistemih izobraževanja in usposabljanja morajo nacionalni in evropski statistični organi upoštevati načela iz Evropskega statističnega kodeksa ravnanja, ki ga je Komisija potrdila v Priporočilu z dne 25. maja 2005 o neodvisnosti, celovitosti in odgovornosti statističnih organov držav članic in Skupnosti (2).
(4)
Izvedbeni ukrepi za pripravo statističnih podatkov o sistemih izobraževanja in usposabljanja morajo upoštevati možno breme za izobraževalne institucije in posameznike ter najnovejši sporazum med statističnim inštitutom organizacije UNESCO (UIS), Organizacijo za ekonomsko sodelovanje in razvoj (OECD) in Komisijo (Eurostatom) o zasnovah, opredelitvah, obdelavi podatkov, periodičnosti in rokih za prenos rezultatov. To vključuje tudi obliko prenosa podatkov o sistemih izobraževanja, kot je določeno v zadnji različici podrobnih smernic za zbiranje podatkov UNESCO/OECD/Eurostat.
(5)
Ukrepi, predvideni s to uredbo, so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Predmet urejanja
Ta uredba določa pravila o izvajanju Uredbe (ES) št. 452/2008 glede zbiranja, prenosa in obdelave statističnih podatkov v področju 1 o sistemih izobraževanja in usposabljanja.
Člen 2
Zajete vsebine in njihove karakteristike
Izbira in opis vsebin, ki jih zajema področje 1 o sistemih izobraževanja in usposabljanja, ter podrobni seznam njihovih karakteristik in razčlenitev so navedeni v Prilogi I.
Člen 3
Referenčna obdobja in prenos rezultatov
1. Podatki o vpisih, novincih, osebju, poučevanih tujih jezikih in velikosti razredov se nanašajo na šolsko/akademsko leto, kot je določeno na nacionalni ravni (leto t). Letni podatki o vpisih, novincih, osebju, poučevanih tujih jezikih in velikosti razredov se predložijo Komisiji (Eurostatu) vsako leto do 30. septembra leta t + 2. Prvi prenos podatkov v septembru 2012 se nanaša na šolsko/akademsko leto 2010-2011, kot je določeno na nacionalni ravni.
2. Podatki o diplomantih/diplomah in spričevalih se nanašajo na šolsko/akademsko leto, kot je določeno na nacionalni ravni (leto t), ali koledarsko leto (leto t + 1). Letni podatki o diplomantih/diplomah in spričevalih se predložijo Komisiji (Eurostatu) vsako leto do 30. novembra leta t + 2. Prvi prenos podatkov v novembru 2012 se nanaša na šolsko/akademsko leto 2010-2011, kot je določeno na nacionalni ravni, ali koledarsko leto 2011.
3. Podatki o odhodkih za izobraževanje se nanašajo na finančno leto države članice, kot je določeno na nacionalni ravni (leto t). Letni podatki o odhodkih za izobraževanje se predložijo Komisiji (Eurostatu) vsako leto do 30. novembra leta t + 2. Prvi prenos podatkov v novembru 2012 se nanaša na finančno leto 2010.
Člen 4
Zahteve glede kakovosti podatkov in okvir za poročanje o kakovosti
1. Zahteve glede kakovosti podatkov ter okvir za poročanje o kakovosti sistemov izobraževanja in usposabljanja so navedeni v Prilogi II.
2. Države članice vsako leto predložijo Komisiji (Eurostatu) poročilo o kakovosti v skladu z zahtevami iz Priloge II. Prvo poročilo se nanaša na zbiranje podatkov za leto 2012. Poročilo o kakovosti, ki zadeva referenčna obdobja iz člena 3, se predloži Komisiji do 31. januarja leta t + 3. Prvo poročilo o kakovosti v zvezi z zbiranjem podatkov za leto 2012 se izjemoma prenese do 31. marca leta t + 3.
3. Države članice pridobijo potrebne podatke iz različnih virov, kot so vzorčne raziskave, administrativni podatki ali drugi viri podatkov.
4. Države članice predložijo Komisiji (Eurostatu) informacije o metodah in kakovosti podatkov iz uporabljenih virov razen vzorčnih raziskav in administrativnih podatkov iz odstavka 3.
Člen 5
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. februarja 2011

Labels: 10
12
9
19